༠༠༠༠བརྡ་ཡིག༡༨༡ཟབ་གསང་མཁའ་འགྲོའི་སྙིང་ཐིག་ལས༔ནོར་བདག་ཨ་པར་དཀར་པོའི་གསོལ་མཆོད་འདོད་རྒུའི་ལྷུན་གྲུབ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔༠༠༠༠བརྡ་ཡིག༡༨༡འབྱོར་ཚོགས་གཏོར་མ་སྐྱེམས་སོགས་བཤམས༔སྭ་བྷཱ་ཝ་ཡིས་སྦྱངས་བྱས་ཏེ༔ནམ་མཁའ་མཛོད་ཀྱི་སྔགས་རྒྱས་མཐར༔ཧཱུྃ༔གསང་བདག་རྡོ་རྗེ་གཏུམ་པོ་ཡི༔བཀའ་དང་དམ་ཚིག་དཔང་བཙུགས་ཏེ༔གནོད་སྦྱིན་ཨ་པ་ར་ཙིཏྟ༔འབོད་དོ་སྒྲུབ་མཆོད་གནས་འདི་རུ༔མ་ཐོགས་མྱུར་དུ་གཤེགས་སུ་གསོལ༔རྟེན་རྫས་བླ་རྟེན་འདི་ལ་བཞུགས༔དཔག་བསམ་ཤིང་དང་ཡིད་བཞིན་ནོར༔ཇི་བཞིན་གནོད་སྦྱིན་རྒྱལ་པོ་ཁྱོད༔དགོས་འདོད་འབྱུང་བའི་གནས་སུ་བརྟེན༔དངོས་འབྱོར་ཡིད་ཀྱིས་རྣམ་སྤྲུལ་ཏེ༔དཀར་གསུམ་མངར་གསུམ་ཆང་སྐྱེམས་དང་ཿཤ་ཁྲག་འབྲུ་སྣ་སྨན་སྣ་དང་༔གོས་དར་ལྷབ་ལྷུབ་སྟག་གཟིག་ལྤགས༔རིན་ཆེན་སྣ་ཚོགས་གོ་མཚོན་རིགས༔གཟུགས་འགྲོས་དཀོར་ནོར་ལོངས་སྤྱོད་སོགས༔ཚོགས་དང་གཏོར་མ་འདོད་རྒུའི་གཏེར༔ཉེར་སྤྱོད་འདོད་ཡོན་སྨན་གཏོར་ཁྲག༔ཟག་མེད་བདེ་བ་སྐྱེད་བྱེད་པའི༔མཆོད་པའི་བྱེ་བྲག་སྣ་ཚོགས་ཀྱིས༔ནོར་བདག་ཨ་པར་འཁོར་བཅས་ལ༔གསོལ་ལོ་མཆོད་དོ་ཐུགས་དམ་བསྐང་༔རྣམ་སྲས་ཛམ་ལྷ་འཁོར་བཅས་ལ༔གསོལ་ལོ་མཆོད་དོ་ཐུགས་དམ་བསྐང་༔ནོར་བདག་ལྷ་མོ་མཆེད་འཁོར་ལ༔གསོལ་ལོ་མཆོད་དོ་ཐུགས་དམ་བསྐང་༔འགྲུབ་པའི་ལྟས་མཚན་མྱུར་དུ་སྟོན༔ལོངས་སྤྱོད་གཏེར་གྱི་དངོས་གྲུབ་སྩོལ༔སྐད་ཅིག་མི་འབྲལ་གྲོགས་མཛོད་ལ༔ཕྲིན་ལས་རབ་འབྱམས་ཡོངས་འགྲུབ་མཛོད༔ཅེས་བརྗོད༔ཟས་སྣ་མང་འབྱོར་བསགས་པའི་གཏོར་མ་ལ༔སྦྱངས་སྤེལ་འདོད་རྒུའི་དཔལ་དུ་བསྒྱུར་བ་ཡིས༔ཉིན་བཞིན་བསྐང་གསོལ་བརྒྱ་ཕྲག་ཚར་དུ་བསྐྱལ༔དེ་ཡིས་རིང་པོར་མི་ཐོགས་འགྲུབ་འགྱུར་རོ༔བཀའ་སྲུང་དྲེགས་པ་གནོད་སྦྱིན་བཙན་རྒྱལ་དང་༔གཟའ་བདུད་རྒྱལ་པོ་རཱ་ཧུ་ལ་ཡིས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔གུ་ཧྱ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་གསེར་སྨད་རྔ་ལ་སྟག་རྩེའི་གཡས་ལོགས་ཤྭ་བྲག་རྡོ་རྗེ་ནས་སྤྱན་དྲངས་ཏེ་མཐར་རྟེན་འབྲེལ་དུས་ལ་བབས་པས་ཆོས་ཀྱི་བདག་པོ་གདོང་དཔོན་ལྷུན་གྲུབ་རྡོ་རྗེ་དང་དགེ་ལེགས་དཔལ་བཟང་ཐུབ་བསྟན་ལུང་རྟོགས་རྒྱ་མཚོ་རྣམས་ཀྱིས་ནན་དུ་བསྐུལ་ངོར་གཏན་ལ་ཕབ་པའི་ཡི་གེ་པ་ནི་ཀུན་བཟང་ཆོས་གྲགས་སོ།།དགེའོ།།དགེའོ།།དགེའོ།།ལེགས་སོ།།སརྦ་མངྒ་ལཾ།།